Twee wetstoepassers vir 'omkopery' aangekeer | Maroela Media
Twee wetstoepassers vir 'omkopery' aangekeer
Twee wetstoepassers is die afgelope Paasnaweek in hegtenis geneem nadat hulle glo omkoopgeld van motoriste gevra het.
Die onafhanklike polisie-ondersoekdirektoraat (Opod) in samewerking met die polisie se teenkorrupsie-eenheid en die nasionale teenkorrupsie-verkeerseenheid het 'n 45-jarige verkeerskonstabel van Randfontein en 'n 56-jarige polisiekaptein van Johannesburg vasgetrek.
Volgens Ndileka Cola, woordvoerder van Opod, het die verkeerskonstabel Vrydag 'n spoedkamera beman toe hy 'n polisiebeampte wat homself as 'n gewone motoris voorgedoen het, voorgekeer het. Die verkeerskonstabel het glo R200 se omkoopgeld van die polisiebeampte geëis en is summier in hegtenis geneem.
Hy word by die Randfontein-polisiestasie aangehou. Die teenkorrupsie-eenheid sal die saak ondersoek aangesien die verkeerskonstabel nie 'n polisiebeampte is nie en dus nie deur Opod ondersoek kan word nie.
In 'n afsonderlike voorval is 'n polisiekaptein van Johannesburg Maandag in hegtenis geneem toe hy glo 'n ongemagtigde padblokkade in Steynstraat in Observatory gehou het. Die polisiekaptein het ook 'n polisiebeampte wat homself as 'n motoris voorgedoen het, voorgekeer.
Die polisiebeampte is vir sy rybewys gevra, maar nadat hy dit nie verskaf het nie, het die kaptein na bewering R100 omkoopgeld geëis.
Die kaptein is in hegtenis geneem en by die Yeoville-polisiestasie aangehou.
Hy sou na verwagting vandag in die Johannesburg-landdroshof verskyn. Opod se ondersoek na die voorval duur voort.
UITSTEKEND.Dit is net jammer daar is 2
Ry asb rond in Tshwane, julle behoort die meerderheid van die Metro Polisie toe te sluit
Ook maar lekker stupid! Gooi jou naam en loopbaan weg vir R100 en R200 gggmmmfff. Leer dit seker by regering as leermeester pffft